Μοσχαρίσια σουβλάκια μαριναρισμένα σε κρασί και θυμάρι
Ζουμερά μοσχαρίσια σουβλάκια μαριναρισμένα σε κρασί και θυμάρι με πλούσια γεύση και υπέροχο άρωμα.
1 κιλό μοσχαρίσια σπάλα (ή μείγμα από σπάλα και στρογγυλό, για περισσότερο ατόφιο ψαχνό), κομμένη σε κύβους των 2,5 - 3 εκ., 1 ξερό κρεμμύδι, 50 ml ελαιόλαδο, 150 ml λευκό ξηρό κρασί, 5 - 6 άκοπα γαρίφαλα, 5 - 6 ολόκληρα κλωνάρια από φρέσκο θυμάρι (ή 2 κουτ. γλυκού θυμάρι ξερό, τριμμένο), 2 σκελίδες σκόρδου χοντροκομμένες (ή λιγότερες, ανάλογα με τα γούστα μας), πιπέρι, αλάτι
Πολτοποιούμε το κρεμμύδι στο μούλτι, το πιέζουμε από ψιλό σουρωτηράκι και κρατάμε μόνο το ζουμί του (την πολτοποιημένη σάρκα τη φυλάμε στο ψυγείο για άλλα μαγειρέματα). Ρίχνουμε το ζουμί σε ένα φαρδύ μπολ και προσθέτουμε το ελαιόλαδο, το κρασί, τα γαρίφαλα, το φρέσκο θυμάρι (ή το ξερό), το σκόρδο και το πιπέρι. Μαρινάρουμε τους κύβους του κρέατος για 3 - 4 ώρες εκτός ψυγείου (ή 5 - 6 ώρες εντός ψυγείου). Τους στραγγίζουμε, τους σκουπίζουμε σε απορροφητικό χαρτί κουζίνας, τους πασπαλίζουμε με πιπέρι και τους περνάμε σε καλαμάκια. Τους αλατίζουμε μετά το ψήσιμο.Στα κάρβουνα: Δυνατή αρχικά, χαμηλότερη στη συνέχεια φωτιά. Χρόνοι ψησίματος  12΄ (ελαφρώς ψημένα), 15΄ (μέτρια ψημένα), 18΄ (καλοψημένα μέσα κι έξω). Χρειάζονται τακτικό γύρισμα, γίνονται πολύ νόστιμα, αλλά χρειάζεται προσοχή, για να μην στεγνώσουν.Στο γκριλ: Αρχικά στους 200° C και στη συνέχεια στους 180° C, 15 - 18 λεπτά για καλοψημένα σουβλάκια και γύρω στα 10 - 12 λεπτά για μέτρια ψημένα.Συνοδεύουμε με Γιαούρτι, πρόβειο ή αγελαδινό, ελαφρώς αλατισμένο και προαιρετικά αρωματισμένο με λίγο ψιλοκομμένο φρέσκο δυόσμο (τα φύλλα).
Μοσχάρι